

**LIETUVOS RESPUBLIKOS SEIMAS**

**NUTARIMAS**

**DĖL 2019 METŲ PASKELBIMO JONO ŽEMAIČIO-VYTAUTO METAIS**

2018 m. birželio 30 d. Nr. XIII-1468

Vilnius

Lietuvos Respublikos Seimas,

*atsižvelgdamas* į tai, kad 2019 metais sukanka 110 metų, kai gimė kovojusios su sovietų okupacija Lietuvos valstybės vadovas, faktiškai ėjęs Respublikos Prezidento pareigas, Lietuvos Laisvės Kovos Sąjūdžio Tarybos Prezidiumo Pirmininkas generolas Jonas Žemaitis-Vytautas, ir 70 metų nuo Lietuvos Laisvės Kovos Sąjūdžio tarybos 1949 m. vasario 16 d. deklaracijos pasirašymo;

*pabrėždamas* Lietuvos ginkluoto pasipriešinimo – partizaninio karo svarbą kovojant su sovietų okupacija;

*suvokdamas* Lietuvos Laisvės Kovos Sąjūdžio Tarybos 1949 m. vasario 16 d. deklaracijos, kaip konstitucinės reikšmės dokumento, užtikrinančio Lietuvos valstybės tęstinumą, bei Jono Žemaičio-Vytauto, kaip tuomečio Lietuvos valstybės vadovo, vaidmens svarbą;

*siekdamas* pagerbti šią Lietuvai ir jos žmonėms svarbią istorinę asmenybę, n u t a r i a:

**1 straipsnis.**

Paskelbti 2019 metus Jono Žemaičio-Vytauto metais.

**2 straipsnis.**

Pasiūlyti Lietuvos Respublikos Vyriausybei:

1) sudaryti Jono Žemaičio-Vytauto metų komisiją (toliau – Komisija), kuri iki 2018 m. spalio 1 d. parengtų Jono Žemaičio-Vytauto metų programą (toliau – Programa), ir ją patvirtinti;

2) 2019 metų valstybės biudžete numatyti lėšų Programai įgyvendinti.

Seimo Pirmininkas Viktoras Pranckietis